Bjarne Laustsen (S), 2013-04-16:
Lige så mange år, som jeg har været herinde, lige så mange år har Danmark sendt soldater ud, og hver eneste gang, vi har sendt soldater ud, har alle Folketingets partier været stærkt optaget af at sikre soldaternes sikkerhed der, hvor de nu kom hen.
Selv om vi har forberedt os godt, har vi ikke altid forberedt os godt nok, og selv om vi har investeret i hjælpemidler og ting og sager, så har vi i hver eneste mission, vi har været ude i, mistet soldater, og vi har fået soldater hjem, der har mistet ben og arme og fået psykiske skader.
Det er blevet klart, at det har vi kigget på i mange, mange år uden at have gjort tilstrækkelig meget ved det, og tidslommen siger det jo også.
Når vi først får en etableret veteranpolitik omkring 2010, er der en masse spørgsmål, som ikke er blevet behandlet godt nok.
Vi har sikkert heller ikke været gode nok til at kigge på de soldater, vi sendte af sted, og forberede dem godt nok på det, og vi har heller ikke været gode nok til at tage dem hjem igen.
Det var også det, som de to ministre var inde på, nemlig at selv om man forsøger at gøre noget godt, så kan man altid gøre det bedre, og de senere år har også vist, at vi har ændret på det.
Derfor skal der også fra Socialdemokratiets side lyde en tak til Enhedslisten, som ikke er med i forsvarsforliget, og som har været med til at drive den her debat fremad og også har været med til at forhandle det her forslag til vedtagelse, vi har i dag.
Historikken er jo helt klar.
Den viser, at vi har haft meget brede flertal for de fleste af de missioner, hvortil vi har sendt folk, men med hensyn til at få lavet en veteranpolitik har det knebet lidt.
Det er i øvrigt et rigtig godt materiale og måske noget af det bedste, der findes i verden overhovedet, fordi man har sammenlignet grupper, der har været sendt ud, med folk, der er blevet herhjemme, og set, hvad der er sket.
Det er et godt og nyttigt materiale, som vi også kan bruge i fremtiden. Så veteranpolitikken er utrolig vigtig for Socialdemokratiet.
Den handler jo selvfølgelig også om, at når forsvaret sender folk ud, så skal forsvaret også være med til at sørge for at skabe arbejdspladser, sørge for, at forholdene er i orden, når folk kommer hjem.
Men hele det omgivende samfund skal også være med til at sikre, at de folk, der har været sendt ud, også kan få en plads på det danske arbejdsmarked, uanset at de ikke har 100 pct. erhvervsevne.
Så SFI-rapporten giver et godt billede af de folk, der har været sendt ud, og hvad det er for nogle problemsæt, vi står med.
Efter SFI-rapporten blev fremlagt ovre i Den Sorte Diamant, har jeg været klar over, at det her var et område, hvor vi blev nødt til at gøre noget ekstraordinært.
Men jeg har også noteret mig, at soldaterne samlet set siger, at de ikke ønsker et særligt system til at behandle skadede soldater i forhold til resten af samfundet, hvor man behandler arbejdsskader i Arbejdsskadestyrelsen osv.
Det er jeg sådan set fuldstændig enig i, og jeg synes, at det ville være forkert at have sådan et parallelt system, som man skulle behandle soldaterne i.
Så vi skal altså have en arbejdsskadepolitik, der også kan rumme skadede veteraner.
Det er det, vi tager hul på i dag, i og med at vi siger, at man kan begynde at kigge på 6-månedersreglen for skadede veteraner og på, at de kan få hjælp, så der ikke er nogen blokeringer her.
Så kommer den videnskabelige udredning, som beskæftigelsesministeren har givet tilsagn om, således at vi kan få en mere generel drøftelse af, om der skal ske en ændring her.
Men det siger sig selv, at uanset hvad man måtte nå frem til, så bliver vi nødt til at håndtere, at det er mange år siden, de første soldater blev sendt af sted.
Derfor har jeg god grund til at sige, at vi fra Socialdemokratiets side er utrolig glade for det forslag til vedtagelse, som ligger her i dag.
Det gør, at vi allerede nu kan tage fat på det.
De partier, og det er jo så resten af Folketinget minus Enhedslisten, der har været med til at lave forsvarsforliget, så jo også det her, således at vi allerede der begyndte at sige, at det skulle der tages hånd om.
Og så skal Enhedslisten ikke have utak, fordi de var lidt utålmodige og sagde: Det er godt nok, at I har aftalt det, men nu vil vi gerne have det her sat på dagsordenen.
Det har vi så fået, og vi er alle sammen enedes om et forslag til vedtagelse.
Så det håber jeg bliver til gavn og glæde for de soldater, som har været sendt ud, og som har ar på sjælen, men som nu kan komme i gang med at få den hjælp, som vi skylder dem.